**Жиноят ишлари бўйича**

**Навоий шаҳар судига**

**Навоий шаҳар, “Навоий” МФЙ, Навоий кўчаси, 1-уй, 1-хонада яшовчи фуқаро Ш.Мирзабеков томонидан *(Тел:93-000-00-00***

**А Р И З А**

Навоий вилояти ИИБ ЙҲХБ инспектори О.Ортиқовнинг 2025 йил 29 апрелдаги RK 24999617022-сонли қарори билан менга Ўзбекистон Республикаси МЖтК 1283-моддаси 2-қисми билан базавий ҳисоблаш миқдорининг 5 баравари миқдорида 1.875.000 сўм жарима жазоси тайинланган.

Иш ҳужжатларига кўра, мен 2025 йил 28 апрель куни соат 17-41 да, “Нексия” русумли давлат рақами 85 А 000 АА бўлган автомашинада “М-37” автомобиль йўлининг Навоий шаҳридан ўтувчи 186-188 км.да, ҳаракатланиш тезлигини соатига 70 км/с белгиланган жойда 109 км/с тезликда ҳаракатланиб айбланганман.

**Ушбу қарор қонунга зид равишда чиқарилган бўлиб, қуйидаги асосларга кўра бекор қилиниши лозим:**

Жумладан, МЖтКнинг 171-моддасидамахсус автоматлаштирилган фото ва видео қайд этиш техника воситалари орқали қайд этилган йўл ҳаракати қоидаларини бузганлик учун маъмурий жавобгарлик белгиланган.

**МЖтКнинг 3091-моддасида** махсус автоматлаштирилган фото ва видео қайд этиш техника воситалари орқали қайд этилган йўл ҳаракати қоидалари бузилганлиги бўйича жарима солиш тўғрисидаги қарор маъмурий ҳуқуқбузарлик содир этган шахснинг иштирокисиз чиқарилади ва тегишли материаллар илова қилиниб, юридик кучга эга бўлган электрон ҳужжат шаклида расмийлаштирилади ҳамда ушбу ҳужжатни тузган ваколатли шахснинг электрон рақамли имзоси билан тасдиқланади.

Ўзбекистон Республикаси Вазирлар Маҳкамасининг **2018 йил 975-сонли қарори** билан тасдиқланган Низомнинг **2-бандида** махсус автоматлаштирилган аудио, фото ва видео қайд этиш техника воситалари, кўчма фоторадарлар ва мобиль комплекслари **бир-биридан фарқ қилиши;**

**30-бандида,** транспорт воситаларининг оқими ва йўл шароитини ҳисобга олган ҳолда, кўчма фоторадар ва мобил комплекслар бириктирилган ЙПХ ходимлари томонидан уларнинг кунлик дислокацияси белгиланган ва махсус мосламалардан тегишли тартибда фойдаланиш чоралари кўрилган бўлиши лозимлиги,

**32-бандида,** ЙПХ ходимларининг **патруль автомобилларида** фойдаланиш белгилаб қўйилган тезликни ўлчаш мосламаларини ўзбошимчалик билан ечиб олиши ва хизматга алоқаси бўлмаган бошқа шахсларнинг (жисмоний ёки юридик) транспорт воситаларига ўрнатиши ҳамда хизматни ўташга алоқадор бўлмаган фуқароларни жалб қилиши қатъиян тақиқланиши, шунингдек мазкур талабга риоя этилмаган ҳолда қабул қилинган жарима солиш тўғрисидаги қарорлар **юридик кучга эга бўлмаслиги** ва ҳуқуқий оқибатлар келтириб чиқармаслиги қатъий равишда белгиланган.

Вазирлар Маҳкамасининг **2024 йил 17 июлдаги 429-сонли** қарори билан “Йўл-патруль хизмати ходимларининг йўл ҳаракати қатнашчилари билан ўзаро муносабатлари ҳамда махсус мосламалардан фойдаланиши тартиби тўғрисида”ги Низомга қўшимча ва ўзгартиришлар киритилиб, унга кўра кўчма фоторадар ва мобиль комплекслар орқали йўл ҳаракати қоидалари бузилганлиги қайд этилган тақдирда, **МЖтКнинг 3091-моддасига** мувофиқ маъмурий ҳуқуқбузарлик тўғрисида баённома расмийлаштирилмасдан, ҳуқуқбузарлик содир этган шахснинг иштирокисиз жарима солиш тўғрисидаги қарор чиқарилиши белгиланган.

Бироқ, **МЖтКнинг 3091-моддасида** фақатгина махсус автоматлаштирилган фото ва видео қайд этиш техника воситалари орқали қайд қилинган йўл ҳаракати қоидалари бузилганлиги бўйича жарима солиш тўғрисидаги қарор маъмурий ҳуқуқбузарлик содир этган шахснинг иштирокисиз чиқарилиши белгиланган бўлиб, **бунда кўчма фоторадар ва мобиль комплекслар орқали** аниқланган қоидабузарликлар назарда тутилмаган.

Бундан кўринадики, Вазирлар Маҳкамасининг 2024 йил 17 июлдаги “Йўл-патруль хизмати ходимларининг йўл ҳаракати қатнашчилари билан ўзаро муносабатлари ҳамда махсус мосламалардан фойдаланиши тартиби тўғрисида”ги 429-сонли қарори билан Низомга киритилган ўзгартиришлар **Маъмурий жавобгарлик тўғрисидаги кодексга зид бўлиб** қолган.

**Маълумки, Маъмурий жавобгарлик тўғрисидаги кодекс Вазирлар Маҳкамасининг қароридан устун ҳисобланади.**

Ўзбекистон Республикасининг 20.04.2021 йилдаги “**Норматив-ҳуқуқий ҳужжатлар тўғрисида**”ги ЎРҚ-682-сонли Қонунининг **18-моддасида** норматив-ҳуқуқий ҳужжат **ўзига нисбатан юқорироқ юридик кучга эга бўлган** норматив-ҳуқуқий ҳужжатларга мувофиқ бўлиши кераклиги, норматив-ҳуқуқий ҳужжатлар ўртасида **тафовутлар** бўлган тақдирда **юқорироқ юридик кучга эга бўлган** норматив-ҳуқуқий ҳужжат қўлланилиши белгиланган.

Шу сабабли, “Multiradar CD” воситаси орқали аниқланган Ш.Мирзабековнинг, яъни менинг йўл ҳаракати қоидабузарлигим юзасидан маъмурий баённома расмийлаштирмасдан туриб, менинг иштирокимсиз чиқарилган жарима солиш тўғрисидаги қарорини **қонуний ва асосли деб бўлмайди.**

Ваҳоланки, **МЖтКнинг 283-моддасида,** маъмурий ҳуқуқбузарлик тўғрисида баённома тузилмайдиган ҳоллар алоҳида қайд қилинган бўлиб, унда **кўчма фоторадар ва мобиль комплекслар** орқали аниқланган йўл ҳаракати қоидабузарликлари назарда тутилмаган.

Ўзбекистон Республикаси Янги Конституциянинг **20-моддасида** давлат органлари томонидан инсонга нисбатан қўлланиладиган **ҳуқуқий таъсир чоралари** **мутаносиблик** принципига асосланиши ва қонунларда назарда тутилган мақсадларга эришиш учун етарли бўлиши кераклиги, инсон билан давлат органларининг ўзаро муносабатларида юзага келадиган қонунчиликдаги барча зиддиятлар ва ноаниқликлар **инсон фойдасига** талқин этилиши;

“**Норматив-ҳуқуқий ҳужжатлар тўғрисида**”ги ЎРҚ-682-сонли Қонунининг **18-моддасида** инсон билан давлат органларининг ўзаро муносабатларида юзага келадиган қонунчиликдаги барча зиддиятлар ва ноаниқликлар инсон фойдасига талқин этилиши қатъий равишда белгиланган.

**МЖтКнинг 321-моддаси 2-қисмига кўра,** маъмурий ҳуқуқбузарлик тўғрисидаги иш юзасидан чиқарилган қарорни бекор қилиш ёки ўзгартириш учун: орган (мансабдор шахс) томонидан ишни тўлиқ бўлмаган ҳолда ёки бир томонлама кўриб чиқилиши; орган (мансабдор шахс) ҳал қилув қарорининг ва ушбу Кодекс Махсус қисмининг қўлланилган нормалари ва маъмурий жавобгарлик назарда тутилган бошқа норматив ҳужжатлар ишнинг фактик ҳолатларига мос келмаслиги; маъмурий ҳуқуқбузарликлар тўғрисидаги ишларни юритиш қоидаларининг жиддий бузилиши; қўлланилган маъмурий жазонинг адолатсизлиги асос бўлади.

**МЖтКнинг 271-моддаси 1-бандида** эса маъмурий ҳуқуқбузарлик ҳодисаси йўқ бўлса маъмурий ҳуқуқбузарлик тўғрисидаги иш тугатилиши лозимлиги белгиланган.

**Юқоридагиларга кўра, Конституциянинг 20-моддаси, “Норматив-ҳуқуқий ҳужжатлар тўғрисида”ги Қонуннинг 18-моддаси ва МЖтКнинг 171, 271, 283, 3091, 321-моддаларига асосан,**

**С Ў Р А Й М А Н :**

**1.** Навоий вилояти ИИБ ЙҲХБ инспектори О.Ортиқовнинг 2025 йил 29 апрелдаги RK 24999617022-сонли қарорини бекор қилишингизни.

**Илова:** қарор ва унга илова ҳужжатлар “\_\_\_\_\_” варақда.

**07.05.2025 йил (имзо) Ш.Мирзабеков**